उदयपुर. ओलिंपिक में साक्षी मलिक के पदक जीतने और चर्चित दंगल फिल्म के बाद भारत में कुश्ती के प्रति लोगों का नजरिया बदला है। 2012 में गीता फोगाट ने ओलिंपिक के लिए क्वालिफाई किया, 2016 में 3 महिला पहलवानों को सफलता मिली। इस बार 2020 में 5 पहलवान क्वालिफाई कर पदक भी जीतेंगी, ये मेरा दावा है। यह कहना है दंगल फिल्म में मिस्टर परफेक्टनेश आमिर खान और उनकी बेटियों को कुश्ती के गुर सिखाने वाले भारतीय महिला कुश्ती टीम के कोच रहे कृपाशंकर पटेल का। पटेल शनिवार को मध्यप्रदेश-राजस्थान केसरी दंगल प्रतियोगिता में पहुंचे। उन्होंने बताया कि अब सिर्फ हरियाणा में ही नहीं, देश के विभिन्न हिस्सों में भी दंगल होने लगे हैं। पटेल ने भास्कर से की विशेष बातचीत...
पिछले दो साल में महिला कुश्ती को लेकर व्यापक बदलाव हुए हैं। छोटे-छोटे कस्बों और शहरों तक में कुश्ती का अखाड़ा तैयार हो रहा है। सबसे बड़ा उदाहरण है उदयपुर में हो रहे दंगल का जिसमें 47 महिला पहलवानों ने पंजीयन कराया है। जबकि पिछले साल सिर्फ 18 महिलाओं मे ही पंजीयन कराया था।
एक नजर कृपाशंकर पटेल पर...
2008 में सीनियर नेशनल कुश्ती में अर्जुन अवार्ड विजेता बने। फिर रेलवे की ओर से खेलते हुए स्वर्ण पदक जीता। पिछले 5 साल से भारतीय महिला टीम के कोच हैं, दंगल की शूटिंग के बाद से अभी छुट्टी पर हैं। 1989 से 2010 तक लगातार भारत के लिए खेले।
हम फ्री स्टाइल में मजबूत, ग्रीक रोमन में पिछड़ रहे हैं...
भारतीय कुश्ती टीम फ्री स्टाइल में शानदार प्रदर्शन कर रही है, लेकिन ग्रीक रोमन में हम पिछड़े हुए हैं। महिला पहलवान इन कमजोरियों पर फोकस करते हुए खूब पसीना बहा रही हैं। फिलहाल कैंप में अर्पणा विश्नोई, अपूर्वा वैष्णव, रानी राणा, साक्षी, गीता, बबीता फोगाट आदि ऐसी 30 महिला पहलवान हैं जो भारतीय कैंप में हैं और देश के लिए पदक जीत सकती हैं। राजस्थान में अभी कुश्ती का स्तर काफी कमजोर है। इतना बड़ा प्रदेश होते हुए भी यहां पर बहुत कम सुविधाएं हैं।
बोले- फिल्म दंगल के बाद विदेशों से मिले ऑफर, पर मेरा देश है सबसे पहले...
पटेल ने बताया कि दंगल फिल्म की सफलता के बाद अमेरिका, कनाड़ा, इंग्लैंड के स्थानीय क्लबों की कोचिंग के लिए कई अवसर मिले थे, लेकिन मेरे लिए मेरा देश सबसे पहले है। मैं सबसे पहले भारतीय टीम को ही कोचिंग देना पसंद करता हूं।
आमिर में सीखने की स्किल, इसलिए लोग उन्हें कहते मिस्टर परफेक्टनेश...
मेरी कोचिंग देखकर ही आमिर ने मेरा चयन किया था। मैंने महिला पहलवानों के रोल के लिए हजारों कलाकारों में से चार का चयन किया था। दंगल फिल्म कुश्ती के लिए बनी थी, इसलिए सरकार ने शूटिंग की स्वीकृति दी। आमिर में सीखने की स्किल है इसलिए उन्हें मिस्टर परफेक्ट कहा जाता है। फातिमा शेख, सानिया मल्होत्रा आदि कलाकारों में भी सीखने की जोरदार कला है।
hin_Deva hin_Deva hin_Deva awa_Deva bho_Deva hin_Deva hin_Deva hin_Deva hin_Deva hin_Deva